Mihál, Jozef, poslanec NR SR (2017-04-06):
Viete, tak neprihlásil som sa do písomnej, lebo som bol v Žiline u mamy, náš klubíček je neoficiálny, čiže ani tak sa nedá, takže tých desať minút, to je pre bývalého ministra, ktorý chce aj možno pochváliť súčasného ministra za jeho nesporné úspechy na tej polovici A4, ako dosť málo, ale ako myslíte, vážené kolegyne, kolegovia, som z vás trošku sklamaný, dobre. Takže volím teda kratšiu verziu svojho, svojho príspevku a v prvom rade chcem zo svojho pohľadu zhodnotiť tú nočnú debatu. Väčšina z vás tu nebola, čo je podľa mňa úplne v poriadku, nie je jednoduché sedieť tu celú noc a ja tomu rozumiem a chápem, čiže ak máte záujem si pozrieť niektoré skutočne zaujímavé príspevky kolegýň, kolegov, tak vám odporúčam, Milan Krajniak, ktorý tu povedal jednu zaujímavú skutočnosť, ktorú spomeniem ďalej. Boris Kollár, ktorý má moju úctu, ako, akým spôsobom prezentoval ten svoj hriech voči istej klientke Čistého dňa a akým spôsobom svoj príspevok vypointoval, to si, prosím, pozrite. No a moju úctu má Martin Poliačik, pretože ten jeho príspevok bol taký, že aj najväčší frfloši, napríklad pán Číž, sedeli ako päť peňazí a nepovedali ani slovo. Príspevok Martina Poliačika si skutočne pozrite. Ten by mohol otriasť aj tými najväčšími cynikmi, keby boli tu, škoda, že, že to budete počuť asi len z toho záznamu. Chcel by som povedať, chcel by som povedať a ešte hodnotiť tú rozpravu, ktorá bola zaujímavá tým, že boli tu dva tábory, opozícia – a teraz nepoviem, že koalícia – opozícia verzus SMER. Ministra Richtera bránili len jeho stranícki kolegovia a kolegyne zo SMER-u. Poslanci za SNS – ani jedna faktická, ani jeden, ani jedno vystúpenie v rozprave. Naozaj. Ani ťuk. Poslankyne za MOST, ak dobre počítam, dve faktické, ale inak tiež ani ťuk. No a ešte pani kolegyňa Bašistová, posledná vlajkonosička SIET-e , ktorá vystúpila v rozprave. Ale teda ministra Richtera nebránila, to som tam nezaznamenal. Čiže to, čo sa tu dialo, bolo zo strany vládnej koalície čiste len povinná jazda spolustraníkov, ktorí, ako tu vtipne, kto to povedal, kolegyňa Remišová, Anka Verešová, ktorí, ktorí ako ambasádori bránili svojho straníckeho pokladníka, to bolo všetko. No a čo by som chcel povedať na záver. Štyri body. Po prvé, zaznelo tu dosť, zaznel tu dostatočný počet argumentov, prečo by malo byť zariadenie Čistý deň zatvorené. Veľké množstvo veľkých porušení zákona. Nebudem konkretizovať, kto tu bol alebo kto si to ešte raz premelie hlavou. Je to jednoducho tak. Padlo tu množstvo faktov a nejde len o kolegyňu Natáliu Blahovú, ktorej chcem osobitne poďakovať, ale sú to fakty z rôznych zdrojov. Úradníci, ktorí to majú na starosti a ktorí sa nezľakli, ten strach, ktorý je na ministerstve, to mi verte, že na ministerstve práce je veľký strach, viem o tom niečo. Tí, ktorí sa nezľakli a ktorí položili tie svoje funkcie na znak odporu voči rozhodnutiu ministra Richtera, tých si, prosím vás, všimnite, kto to bol a prečo tu urobili. Zamyslite sa, prečo to urobili. Akreditačná komisia, to jej rozhodnutie bolo jednomyseľné a bolo za zrušenie, za odobratie licencie, za odobratie akreditácie tomu zariadeniu. Všetci na čele s predsedníčkou akreditačnej komisie JUDr. Nadeždou Šebovou, šéfkou sekcie sociálnej a rodinnej politiky na ministerstve práce. Všetci do nohy odporúčali ministrovi, aby Čistý deň zrušil. Ďalej komora sociálnych pracovníkov, nedávno pred pár dňami dala vyhlásenie, nájdete to na ich webovej stránke, kde sa postavila na stranu práve tých nebojácnych ľudí, ktorí sa postavili na odpor ministrovi Richterovi. Komora sociálnych pracovníkov tým tiež jednoznačne povedala, že Čistý deň má byť zatvorený. No a posledná vec, ktorá ma šokovala, z úst kolegu Milana Krajniaka, podľa jeho slov je pán Tománek úradne invalid. Sociálna poisťovňa ho eviduje ako 80 % invalida, poberá plný invalidný dôchodok, a nie preto, že by mu niečo chýbalo, ale preto, lebo jeho duševné zdravie nie je v poriadku. A takýto človek je, pokiaľ viem, riaditeľom toho zariadenia a súčasne odborným garantom. Prosím vás, ak vám nestačilo nič iné, je podľa vás normálne, aby invalid, ktorý má na to papiere, poberá invalidný dôchodok a je invalid preto, lebo má duševnú poruchu, aby bol riaditeľ takéhoto zariadenia? Psychológ alebo čo tam je on zač? To je úplne absurdita! A dúfam, že mi nikto nechce tvrdiť, že toto je pre ministra Richtera novinka táto informácia. To snáď nie?! Ak vám toto nestačí, tak potom už neviem. Prosím vás, zamyslite sa, zamyslite sa, prečo minister Richter napriek všetkým týmto faktom a skutočnostiam tak zarputilo bráni toto zariadenie. Mnohí sa už na to dnes pýtali, resp. v noci, kolegyne, kolegovia, ja sa pýtam takisto. Čím to je, že minister Richter, ktorý inak nemá problém zastaviť finančné zdroje alebo zatvoriť iné zariadenia, tak zarputilo bráni práve Čistý deň napriek všetkým týmto faktom? Dobre, ak ho bráni on, asi má na to nejaký dôvod, ktorý nám tu asi ťažko prezradí, a vám takisto ho nepovie. Ale stojí vám to za to, aby ste sa pod to aj vy podpísali tým, že ho tu budete brániť? Vyzývam vás, aby ste hlasovali za jeho odvolanie! (Potlesk.)